ሩሲያና ቻይና ትብብራቸውን ለማጠናከር ተስማሙ
ቻይና እና ሩሲያ በተለያዩ ዘርፎች ያሏቸውን ትብብሮች በአዲስ መልኩ ለማጠናከር ተስማምተዋል።የቻይናው ፕሬዚዳንት ሺ ጂን ፒንግ በሩሲያ የሚያደርጉትን የሶስት ቀናት ይፋዊ የስራ ጉብኝት በትናንትናው  ዕለት ጀምረዋል።በዚህ መሰረትም ፕሬዚዳንት ሺ ጂን ፒንግ በትናንትናው ዕለት ከሩሲያ አቻቸው ቭላድሜር ፑቲን ጋር በሁለትዮሽ ግንኙነትና ተያያዥ ጉዳዮች ዙሪያ ተወያተዋል ።መሪዎቹ በሀገራቱ የ70 ዓመታት ዲፕሎማሲያዊ ግንኙነት ውስጥ የተሰሩ ስራዎችን በጥልቀት በመገምገም በቀጣይ የሚኖራቸውን ሁለንተናዊ ግንኙነት በአዲስ መልኩ ለማጠናከር መስማማታቸው ተገልጿል።ስምምነታቸውም የጋራ ጥቅምን መሰረት ያደረገና የሁለቱን ሀገራት ህዝቦች  የህዝብ ለህዝብ ግንኙነት እንዲሁም ኢኮኖሚ ይበልጥ ለማሻሻል የሚያስችል ነው ተብሏል።ፕሬዚዳንት ሺ ጂን ፒንግ ቻይና እና ሩሲያ በዓለም  አቀፍ ደረጃ  ሰላምና ደህንነት እንዲሁም ፍትህና ተጠያቂነት እንዲሰፍን ከፍተኛ አስተዋፅኦ  እያበረከቱ መሆኑን ተናግረዋል።ለዚህም በተባበሩት መንግስታት የፀጥታው ምክር ቤት ቋሚ አባል መሆናቸውን በመጥቀስ  በዓለም አቀፍ ደረጃ የሚከሰተውን ቀውስ በመፍታት ረገድ ከፍተኛ ሃላፊነት የሚጠበቅባቸው መሆኑን አመላክተዋል።የሀገራቱ ግንኙነት ውጤታማ በሆነ መልኩ ቀጣይነት እንዲኖረውም  የተለያዩ አዳዲስ ስትራቴጂዎችን በመንደፍ  በንግድ፣ በኢኮኖሚ፣በፖለቲካና በሌሎች ጉዳዪች ዙሪያ ያለውን ትብብር ማሳደግ እንደሚገባ ጠቁመዋል ።ፕሬዚዳንት ቭላድር ፑቲን በበኩላቸው ሀገራቸው ከቻይና ጋር በኢኮኖሚ ፣በንግድ ፣በፖለቲካ እንዲሁም በተለያዩ ዘርፎች የሚኖራትን ግንኙነት ለማሳደግ ቁርጠኛ አቋም ያላት መሆኑን ዥንዋ ዘግቧል። 